Uzbudljiv dan na U.S. Openu (31/8/01) - 2001-08-31
Na glavni teren najprije izlaze prva igračica svijeta Martina Hingis i Iva Majoli, a Goran Ivanišević igra protiv Amerikanca Justina Gi
Kakav smo samo tenis gledali izmedju branitelja naslova prvaka U.S.Opena – Marata Safina i hrvatskog tenisača Ivana Ljubičića. Pobijedio je Safin, ali da je pobijedio i Ljubičić svi bi rekli – zasluženo! Rezultat 3:1, ali sva četiri seta odlučena su u tiebreak-u! Meč je trajao tri sata i 27 minuta. Andre Agassi je izgubio jedan set u igri protiv Čileanca Massua, Marokanac Arazi je s 3:o pobijedio Amerikanca Woodruffa. Dalje su prošli Roger Federer, Tim Henman, Marcelo Rios i Pete Sampras. U ženskoj konkurenciji najkraće je igrala Jennifer Capriati kojoj je bila potrebna 51. minuta da svlada Evu Dominiković. Uspješne su bile i Kim Clijsters, Barbara Schett ui braniteljica naslova prvaka U.S.Opena Venus Williams. Danas nas čekaju velika uzbudjenja i to na početku radnog teniskog dana: Na glavni teren najprije izlaze prva igračica svijeta Martina Hingis i Iva Majoli, trenutno 47-ma igračica na svijetu. Majolijeva je najbolji rezultat na U.S. Openu postigla 1994.godine kada je stigla do četvrtog kola, a ukupno je igrala na osam njujorških turnira. Martina Hingis je igrala na šest, a 1997. godine osvojila je ovaj Grand Slam turnir. 1998. godine pobijedila je i u igri parova. No i Iva Majoli iza sebe ima Grand Slam pokal, onaj s pariškog Roland Garrosa. Iza Martine Hingis i Ive Majoli na isti teren izlaze Goran Ivanišević i Justin Gimelstob. Goran je osvajač ovogodišnjeg Wimbledona, 11-ti je igrač svijeta i 12 je puta nastupio na U.S.Openu gdje najbolje igrao 1996.godine kada je stigao do polufinala. Justin Gimelstob je Amerikanac i u New York je došao kao 174-ti igrač na ATP ljestvici. Morao je proći kvalifikacije, ali on je mnogo bolji igrač nego to statistika pokazuje. Smatraju ga “zločestim” dečkom američkog tenisa. Vrlo je visok, čak je od Gorana viši za tri centimetra. Zna provocirati suparnike tijekom igre, ali ne vjerujem da će se to dogoditi danas, jer Ivanišević je i previše respektibilan i iskusan igrač za provokacije. Danas igraju i Lindsay Davenport, Andy Roddick, Serena Williams, Justine Henin, Juan Carlos Ferrero, Carlos Moya...Ovaj se petak s pravom može nazvati danom tenisa!